Man se liggaam langs dooie hond gevindArgieffoto: SAPD/Facebook Die polisie het ŉ aansienlike beloning uitgeloof vir inligting wat kan lei tot die inhegtenisneming van ŉ verdagte of verdagtes wat John Barnes (66), ŉ inwoner van Plettenbergbaai, Vrydagoggend in sy huis saam met sy hond doodgeskiet het. Kapt. Malcolm Pojie, polisiewoordvoerder, het aan Maroela Media gesê Barnes se vrou het omstreeks 04:00 glo ŉ worsteling in die huis gehoor. “Sy het gaan ondersoek instel en haar man se liggaam langs sy hond in ŉ ander kamer aangetref. Barnes is twee keer in sy bolyf geskiet en die hond is ook verskeie kere geskiet. Hy is op die toneel dood verklaar,” het Pojie gesê. Geen teken van geforseerde toegang tot die huis is sover gevind nie. Daar was ook geen spoor van ŉ verdagte of verdagtes nie. “Sover vasgestel kan word, word niks uit die huis vermis nie.” Hy het gesê die familie is erg getraumatiseerd en ontvang ondersteuning. ŉ Nadoodse ondersoek sal Dinsdag gedoen word. Niemand is nog in verband met die voorval in hegtenis geneem nie. Pojie het ŉ beroep op die publiek gedoen om met enige inligting na vore te kom wat die polisie in hul ondersoek kan bystaan. Mense met inligting kan die ondersoekbeampte, ao. John Nomdu, bel by 044 501 1900 of 072 239 3298. Die grootte van die beloning sal bepaal word deur die aard van die inligting wat ontvang word.